b'\n_START_ARTICLE_\nPapildomas darbas\n_START_PARAGRAPH_\nPapildomas darbas - darbas greta pagrindinio (t. y. antraeil\xc4\x97se pareigose).\n_START_SECTION_\nLietuva\n_START_PARAGRAPH_\nDarbuotojas gali susitarti, jeigu to nedraud\xc5\xbeia \xc4\xafstatymai, kad jis toje pa\xc4\x8dioje darboviet\xc4\x97je eis tam tikras papildomas pareigas arba dirbs tam tikr\xc4\x85 papildom\xc4\x85 (sutartyje nesulygt\xc4\x85) darb\xc4\x85 (LR darbo kodeksas, 114 str.). Darbuotojas gali eiti antraeiles pareigas arba dirbti darbus kitoje darboviet\xc4\x97je, jeigu to nedraud\xc5\xbeia \xc4\xafstatymai ar kiti norminiai teis\xc4\x97s aktai. Darbo sutarties d\xc4\x97l antraeili\xc5\xb3 pareig\xc5\xb3 (darbo) ypatumus nustato LR Vyriausyb\xc4\x97 ir kolektyvin\xc4\x97s sutartys.\n_START_SECTION_\nAntraeil\xc4\x97s pareigos\n_START_PARAGRAPH_\nAntraeil\xc4\x97s pareigos (darbas) \xe2\x80\x93 darbuotojo laisvu nuo darbo pagrindin\xc4\x97je darboviet\xc4\x97je laiku einamos pareigos ar atliekamas darbas. Darbo sutartyje d\xc4\x97l antraeili\xc5\xb3 pareig\xc5\xb3 (darbo), be kit\xc5\xb3 sutarties s\xc4\x85lyg\xc5\xb3, turi b\xc5\xabti nurodyta, kad darbuotojas priimtas \xc4\xaf antraeiles pareigas dirbti sulygt\xc4\x85 darb\xc4\x85. Pagal antraeili\xc5\xb3 pareig\xc5\xb3 (darbo) sutartis darbuotojas gali dirbti keliose darboviet\xc4\x97se. Darbuotojams, kuriems nustatytas sutrumpintas darbo laikas (LR darbo kodekso 145 str. 1 d. 1 p.), eiti antraeili\xc5\xb3 pareig\xc5\xb3 (dirbti darbo) neleid\xc5\xbeiama._NEWLINE_Darbuotojas, norintis eiti antraeiles pareigas (dirbti darb\xc4\x85), iki darbo sutarties sudarymo turi pateikti darbdaviui, kuris darbuotoj\xc4\x85 priima \xc4\xaf antraeiles pareigas (darb\xc4\x85), i\xc5\xa1 pagrindin\xc4\x97s darboviet\xc4\x97s gaut\xc4\x85 pa\xc5\xbeym\xc4\x85, kurioje turi b\xc5\xabti nurodytas jo kasdienio darbo toje darboviet\xc4\x97je prad\xc5\xbeios ir pabaigos laikas. Darbuotojas, dirbantis keliose darboviet\xc4\x97se, b\xc5\xabsimajam darbdaviui turi pateikti pa\xc5\xbeymas apie darbo laiko kitose darboviet\xc4\x97se prad\xc5\xbei\xc4\x85 ir pabaig\xc4\x85. \xc5\xa0ios pa\xc5\xbeymos galioja 1-erius darbo metus ir yra saugomos kartu su darbo sutartimi._NEWLINE_Pasikeitus darbo ir poilsio laikui pagrindin\xc4\x97je darboviet\xc4\x97je, darbuotojas turi apie tai prane\xc5\xa1ti pri\xc4\x97musiam j\xc4\xaf \xc4\xaf antraeiles pareigas (darb\xc4\x85) darbdaviui ir pateikti pa\xc5\xbeym\xc4\x85. Darbdavys, gav\xc4\x99s pa\xc5\xbeym\xc4\x85 apie darbo ir poilsio laik\xc4\x85, turi u\xc5\xbetikrinti, kad asmuo, dirbantis pagal 2 ar daugiau darbo sutar\xc4\x8di\xc5\xb3, nedirbt\xc5\xb3 ilgiau kaip 12 valand\xc5\xb3 per dien\xc4\x85.'